Document ID: 32014R0994

DELEGIRANA UREDBA KOMISIJE (EU) br. 994/2014
оd 13. svibnja 2014.
o izmjeni priloga VIII. i VIII.c Uredbi Vijeća (EZ) br. 73/2009, Priloga I. Uredbi (EU) br. 1305/2013 Europskog parlamenta i Vijeća i priloga II., III. i VI. Uredbi (EU) br. 1307/2013 Europskog parlamenta i Vijeća
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 136.a stavak 3. i članak 140.a,
uzimajući u obzir Uredbu (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (2), a posebno njezin članak 58. stavak 7.,
uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (3), a posebno njezin članak 6. stavak 3., članak 7. stavak 3. i članak 20. stavak 6.,
budući da:
(1)
U skladu s člankom 103.n Uredbe Vijeća (EZ) br. 1234/2007 (4) Španjolska, Luksemburg, Malta i Ujedinjena Kraljevina obavijestile su do 1. kolovoza 2013. o svojoj namjeri da definitivno djelomično ili u cijelosti prenesu iznos raspoloživ za programe potpore u sektoru vina iz Priloga X.b toj Uredbi kako bi povećale svoje nacionalne gornje granice za izravna plaćanja za godine podnošenja zahtjeva 2014. i dalje. U skladu s time Prilog VIII. Uredbi (EZ) br. 73/2009 izmijenjen je Provedbenom uredbom Komisije (EU) br. 929/2013 (5). Ti konačni prijenosi trebaju se uzeti u obzir i u prilozima II. i III. Uredbi (EU) br. 1307/2013.
(2)
U skladu s člankom 136.a stavkom 1. Uredbe (EZ) br. 73/2009 i člankom 14. stavkom 1. Uredbe (EU) br. 1307/2013 Francuska, Latvija i Ujedinjena Kraljevina obavijestile su Komisiju do 31. prosinca 2013. o svojoj odluci o prijenosu određenog postotka svojih godišnjih nacionalnih gornjih granica za kalendarske godine 2014.-2019. u program ruralnog razvoja koji se financira u okviru Europskog poljoprivrednog fonda za ruralni razvoj (EPFRR) kako je utvrđeno u Uredbi (EU) br. 1305/2013. U skladu s člankom 136.a stavkom 2. Uredbe (EZ) br. 73/2009 i člankom 14. stavkom 2. Uredbe (EU) br. 1307/2013 Hrvatska, Malta, Poljska i Slovačka obavijestile su Komisiju do 31. prosinca 2013. o svojoj odluci o prijenosu određenog postotka iznosa dodijeljenog potpori za mjere ruralnog razvoja koje se financiraju u okviru EPFRR-a u razdoblju od 2015. do 2020. kako je navedeno u Uredbi (EU) br. 1305/2013. Priloge VIII. i VIII.c Uredbi (EZ) br. 73/2009, Prilog I. Uredbi (EU) br. 1305/2013 i priloge II. i III. Uredbi (EU) br. 1307/2013 trebalo bi stoga na odgovarajući način izmijeniti.
(3)
U skladu s člankom 57.a stavkom 9. Uredbe (EZ) br. 73/2009 Hrvatska je obavijestila Komisiju do 31. siječnja 2014. o površini zemljišta razminiranoj i ponovno stavljenoj u funkciju za poljoprivredne djelatnosti 2013. U tu je obavijest uključena i odgovarajuća proračunska omotnica za godinu podnošenja zahtjeva 2014. i dalje. Uz to, u skladu s tim člankom Hrvatska je obavijestila o površini zemljišta koja je razminirana i koju su poljoprivrednici prijavili u zahtjevima za potporu podnesenima za godinu podnošenja zahtjeva 2013. i koja je ponovno stavljena u funkciju za poljoprivredne djelatnosti između 1. siječnja 2005. i 31. prosinca 2012. Stoga je Prilog VIII. Uredbi (EZ) br. 73/2009 izmijenjen Provedbenom uredbom (EU) br. 929/2013. Na temelju rasporeda povećanja iz članka 17. Uredbe (EU) br. 1307/2013 priloge II., III. i VI. toj Uredbi trebalo bi stoga na odgovarajući način izmijeniti.
(4)
Iznos za financijsku godinu 2014. koji proizlazi iz dobrovoljne prilagodbe izravnih plaćanja u kalendarskoj godini 2013. u Ujedinjenoj Kraljevini u skladu s člankom 10.b Uredbe (EZ) br. 73/2009, iznose koji proizlaze iz primjene članaka 136. i 136.b navedene Uredbe za financijske godine 2014. i 2015. te iznose koji proizlaze iz primjene članka 66. stavka 1. Uredbe (EU) br. 1307/2013 potrebno je dodati u godišnju raspodjelu potpore Unije ruralnom razvoju. Prilog I. Uredbi (EU) br. 1305/2013 trebalo bi stoga na odgovarajući način izmijeniti.
(5)
Uredba (EU) br. 1307/2013 primjenjuje se tek od 1. siječnja 2015. Izmjene toj Uredbi bi se stoga trebale primjenjivati od istog datuma,
DONIJELA JE OVU UREDBU:
Članak 1.
Prilozi VIII. i VIII.c Uredbi (EZ) br. 73/2009 izmjenjuju se u skladu s Prilogom I. ovoj Uredbi.
Članak 2.
Prilog I. Uredbi (EU) br. 1305/2013 izmjenjuje se u skladu s Prilogom II. ovoj Uredbi.
Članak 3.
Prilozi II., III. i VI. Uredbi (EU) br. 1307/2013 izmjenjuju se u skladu s Prilogom III. ovoj Uredbi.
Članak 4.
Ova Uredba stupa na snagu sljedećeg dana od dana objave u Službenom listu Europske unije.
Članak 3. primjenjuje se od 1. siječnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. svibnja 2014.

Labels: 17
19
5
6
15